**Vybrané časti Študijného poriadku súvisiace s diskutovanými témami prevencie a postihu podvádzania na skúškach a s priebehom a hodnotením skúšok.**

**Čl. 23  
Evidencia, kontrola a hodnotenie študijných výsledkov**

….

(4) Skúšky sa konajú v skúškovom období semestra, v ktorom študent absolvoval predmet.

….

(7) Konkrétny spôsob kontroly štúdia a  spôsob vyhodnotenia kontroly oznámi učiteľ na začiatku semestra. Konkrétne termíny kontroly štúdia vo výučbovej časti semestra určí vyučujúci najneskôr tri týždne pred daným termínom.

(8) Vyučujúci vypíše najneskôr tri týždne pred skončením výučbovej časti semestra dostatočný počet termínov skúšok a stanoví podmienky pre prihlasovanie/odhlasovanie na jednotlivé termíny. Ak vyučujúci predmetu nerozhodne inak, študent nemá nárok na vypísanie ďalších termínov skúšok nad rámec termínov stanovených podľa predchádzajúcej vety.

(9) Ak sa študent zapísal na termín skúšky, neodhlásil sa z neho a nedostavil sa naň, **je povinný sa ospravedlniť** prostredníctvom e-mailu alebo telefonický príslušnému vyučujúcemu najneskôr do piatich pracovných dní a v prípade zdravotných dôvodov doručiť na študijné oddelenie fakulty lekárske potvrdenie**. Ak tak študent neurobí alebo vyučujúci jeho ospravedlnenie neakceptuje, z daného termínu skúšky sa hodnotí známkou FX**.

### Čl. 24 Klasifikačné stupne a vážený študijný priemer

….

(3) Predmet je úspešne absolvovaný, ak študent získal hodnotenie A až E. Študent získa kredity len za úspešne absolvovaný predmet.

(4) Študent, ktorý bol na riadnom termíne hodnotený z predmetu známkou FX, má právo na dva opravné termíny, pokiaľ splní podmienky priebežného hodnotenia. **Študent nemá nárok na opravné alebo náhradné možnosti splnenia podmienok priebežného hodnotenia,** ak takáto možnosť nie je stanovená v informačnom liste predmetu, resp. ak vyučujúci na začiatku semestra neurčí niečo iné. **Ak vyučujúci na začiatku semestra neurčí inak, je študent v prípade nesplnenia podmienok priebežného hodnotenia hodnotený z predmetu známkou FX bez možnosti účasti na skúške.** Pri opakovanom zapísaní si predmetu má študent právo za rovnakých podmienok len na jeden opravný termín.

(5) **Ak sa študent dopustí počas priebežnej kontroly študijných výsledkov nečestného konania alebo konania, ktoré je v rozpore s pravidlami vyhlásenými vyučujúcim na jeho začiatku, hodnotenie z tejto kontroly nemusí byť započítané k priebežnému hodnoteniu predmetu a študent nemá nárok na opravný alebo náhradný termín priebežnej kontroly. Ak sa študent dopustí počas skúšky nečestného konania alebo konania, ktoré je v rozpore s pravidlami vyhlásenými vyučujúcim na jej začiatku, môže byť hodnotený známkou FX bez nároku na opravný termín. Pod nečestným správaním sa rozumie najmä odpisovanie z cudzej práce počas písomnej časti skúšky alebo umožnenie opisovania druhému z vlastnej práce bez ohľadu na to, či k porušeniu došlo v skúšobnej miestnosti alebo mimo nej, alebo po odovzdaní práce, nedovolená spolupráca, plagiátorstvo, pozmenenie opravenej písomky a požadovanie zmeny jej hodnotenia, poskytovanie alebo prijímanie nedovolenej pomoci pri domácich úlohách a skúškach, vydávanie cudzej práce za svoju vlastnú, používanie nepovolených písomných pomôcok a elektronických zariadení, získanie alebo snaha o získanie zadaní budúcich skúšok.**

(6) Študent má právo požiadať o **komisionálnu formu skúšky** na poslednom termíne, na ktorý má nárok. Písomnú žiadosť s uvedením dôvodov podáva študent dekanovi, ktorý na návrh garanta študijného programu vymenuje aspoň trojčlennú skúšobnú komisiu. Komisia má určeného predsedu, ktorým je spravidla vyučujúci daného predmetu.

(7) Predmety, ktoré si študent zapísal a ich neabsolvoval, napr. nezúčastnil sa záverečného hodnotenia alebo sa nezúčastňoval povinných vzdelávacích činností uvedených v informačnom liste predmetu a vyučujúci jeho neúčasť neospravedlnil, sú na konci príslušného skúškového obdobia hodnotené známkou FX.